冷瓶
作者：文同
朝代：宋

paragraphs: 海南有陶器，質狀矮而𡐦。
云初日炙就，鍛鑠不以火。
水壺醜突兀，酒甒肥磥砢。
山罍頸微腫，石鼎足已跛。
圓如鴟夷形，大比康瓠顆。
華元腹且皤，王莽口何哆。
蕃胡入中國，萬里隨大舸。
携之五羊市，巾匱費包裹。
侏儷講其效，瀉辯若炙輠。
課以沸泉沃，冰雪變立可。
炙敲療中渴，其用豈幺麽。
君凡幾錢得，不惜持遺我。
曾將對佳客，屢試輒亦果。
勿云遠且陋，幸可置之左。